L'atenció sanitària pels ciutadans de la UE és completament gratuïta.
Per estades temporals, és recomanable tramitar la Targeta Sanitària Europea (TSE) a través de l' Institut Nacional de la Seguretat Social, que us permetrà rebre atenció sanitària gratuïta a qualsevol país de la Unió Europea, de l'Espai Econòmic Europeu o a Suïssa.
Registrar-se al metge de capçalera local
Durant els primers mesos, la Targeta Sanitària Europea us donarà dret a rebre atenció sanitària del servei de salut britànic ( National Health Service, NHS).
Un cop establerts al Regne Unit, però, és recomanable que us registreu al metge de capçalera local ( General Practitioner, GP) de la zona de residència per poder tenir dret a assistència sanitària en igualtat de condicions que la resta dels ciutadans residents al Regne Unit.
Així mateix, sempre es pot acudir als Walk-in centres, que són centres d'atenció mèdica ràpida oberts cada dia de la setmana a tothom, independentment de si es disposa de cobertura sanitària o no.
Cal tenir present que l'accés a la medicació al Regne Unit és més restringit que a Catalunya i per obtenir medicaments que requereixen recepta necessiteu haver visitat el metge prèviament perquè indiqui les especificacions sobre les dosis, la durada del tractament, etc. No obstant, podeu trobar medicaments d'ús habitual que no requereixen prescripció mèdica en punts de venda com les cadenes farmacèutiques Boots i Superdrug.
Telèfons d'emergències i de consultes mèdiques
El 999 és l'únic telèfon d'emergències que hi ha al Regne Unit.
Serveix per contactar amb el departament d'urgències sanitàries (conegut com a Accident and Emergency, A&E), per demanar una ambulància o per activar els cossos de policia, bombers i guardacostes.
Si patiu un problema de salut greu, podeu trucar el 999 a qualsevol hora durant els 365 dies de l'any i rebreu l'atenció necessària.
Per assegurar-vos que realment es tracti d'una urgència podeu consultar el web http://www.notalwaysaande.co.uk.
En aquest cas, seleccionant la patologia que patiu, us indicaran si cal trucar el 999 o us derivaran al centre mèdic o farmacèutic més proper i que millor us doni resposta.
Si us trobeu malament, però no és una emergència immediata, també podeu trucar l' 111.
Està disponible durant les 24 hores tots els dies de la setmana i ofereix consell mèdic i informació sobre el servei més adequat tenint en compte la vostra situació.
Obrir un compte bancari al Regne Unit pot arribar a ser una tasca laboriosa i que comporti diverses gestions.
En la majoria de casos, es demana una identificació (passaport i/o DNI) i una prova de residència al país, tot i que dependrà de cada banc.
Per acreditar la residència, el més habitual és presentar el contracte de lloguer, però també poden servir factures d'aigua, llum, gas, internet o mòbil.
De vegades, la presentació d'una carta de l'empresa on treballeu confirmant la vostra identitat pot facilitar-vos la tasca.
Així mateix, els extractes bancaris dels últims sis mesos també us poden ser d'utilitat.
Un cop reunida tota la documentació, el banc us donarà cita per un altre dia i, després d'haver contestat una llista de preguntes de seguretat, procedirà a obrir-vos un compte.
Algunes de les principals entitats bancàries britàniques són:
Quasi totes les companyies de telefonia al Regne Unit disposen de punts de venda i contractació.
Només en alguns casos, la compra del servei es fa exclusivament via online.
A més, Carphone Warehouse també és un punt de venda i contractació telefònica amb ofertes de diferents companyies.
Existeixen dues modalitats de pagament, ja sigui a través d'un contracte amb facturació mensual o mitjançant el prepagament:
Les principals companyies telefòniques del país són:
A la web The Commuter Guide trobareu tota la informació sobre el transport públic al Regne Unit.
Hi ha la planificació de rutes, horaris, preus, etc.
En el cas de Londres, la ciutat està dotada d'una bona xarxa de transport que permet desplaçar-se de forma ràpida i còmoda per totes les zones i que connecta amb la resta de localitats.
A Transport for London teniu totes les opcions i podreu planificar amb antelació el vostre trajecte.
La forma més econòmica de moure's per la capital britànica és amb la targeta Oyster.
Podeu escollir l'opció de pagament dels viatges segons l'ús que feu del servei i es pot recarregar fàcilment sempre que sigui necessari.
Per que fa a altres grans ciutats, també disposeu d'informació sobre el transport públic i els abonaments.
Per exemple, per desplaçar-vos en metro, bus, tren o taxi per Birmingham podeu consultar la web del seu Ajuntament ( Birmingham City Council ), tal com succeeix amb d'altres ciutats ( Strathclyde Partnership for Transport a Glasgow, Edinburgh City Council i Liverpool City Council ).
A Manchester, teniu la pàgina Transport for Greater Manchester.
Una altra opció de transport tant a Londres com a la resta de ciutats del Regne Unit són els taxis.
N'hi ha de dues classes: els black cabs i els minicabs.
Els primers solen tenir un cost més alt, però són els únics que podeu parar si esteu al carrer.
En el cas dels minicabs, només s'aconsella utilitzar-los si prèviament heu trucat per fer la reserva i heu pactat el preu del trajecte.
No és gens recomanable parar-los pel carrer sense reserva perquè aleshores no queda registrada cap informació (dades del trajecte, el vehicle, la identitat del taxista...) i podeu trobar-vos amb un conductor que no tingui llicència i us posi en perill.
Les tarifes dels taxis dependran totalment de la ciutat i es dividiran en franges horàries, segons si són de dilluns a divendres, inclouen cap de setmana o són de nit.
En el cas de Londres, trobareu tota la informació sobre els taxis a Transport for London.
També cal destacar UBER, des d'on podreu demanar un taxi fàcilment.
Londres disposa d'una bona xarxa de transport públic i a les hores punta el trànsit col·lapsa la ciutat, de manera que desplaçar-se en cotxe no és una opció gaire recomanable.
A més, existeix un peatge de congestió ( Congestion Charge ) que s'aplica als vehicles motoritzats que circulen pel centre.
Aquest impost es gestiona des del Departament de Transport i, a banda de reduir la congestió del trànsit, pretén aconseguir fons per invertir en el transport públic.
La taxa diària és de £11,50 per circular per la zona restringida des de les 7 del matí i fins les 6 de la tarda.
A diferència de la capital anglesa, sí que es pot valorar agafar el cotxe per desplaçaments dins d'altres localitats o entre ciutats.
Hi ha moltes agències de lloguer de cotxes, per tant no tindreu cap problema a l'hora de trobar un vehicle.
Conduir al Regne Unit suposa una complexitat addicional, atès que -a diferència de Catalunya- se circula per l'esquerra i s'avança per la dreta.
Per aquest motiu, els cotxes tenen el volant al costat dret.
És interessant que abans de començar a conduir consulteu la web de Highway Code.
En cas que necessiteu assessorament o informació sobre diferents àmbits, arreu del país trobareu oficines públiques que us poden ser d'utilitat:
El procés migratori a un altre país requereix una important capacitat d'adaptació al canvi, fet que pot comportar un menor o major cost emocional depenent de la persona.
En cas de necessitar ajuda en l'adaptació, comptar amb professionals que comparteixen l'idioma propi i els mateixos referents culturals pot ser un avantatge.
Algunes companyies catalanes ofereixen serveis d'assistència online gestionats per professionals que poden atendre les consultes tant en català com en castellà, com és el cas de GRAP psicològic online.